送穎叔帥臨洮
作者：彭汝礪
朝代：宋

paragraphs: 風如疾雷雹如芋，積雪如丘壅道路，蔣侯車馳挽不住。
見說西人復嘯聚，目視陰山欲飛去。
蔣侯文如江海注，一决萬里無盡處。
筆落在紙成雲霧，氣吞雲夢八九數。
力轉丘山縛螭虎，終日笑言公不怒。
三軍號令成樽俎，羌戎膽落汗流跗，邊人乃至歌五袴。
昔誇禁中得頗牧，今見南陽稱召杜。
前席宣室疑已暮，勒功燕然無可慕。
歸來遍作人間雨，杕杜吾當爲君賦。